《题摩痒散马图》
元代·刘崧

骏马玉削蹄八尺，昂藏汗血姿。星流电掣见精采，鞭勒不施谁许骑。

一朝贡入金门去，五花屹立当前墀。佩以白玉珂，被之黄金羁。

欲鸣不敢嘶，欲进不敢驰。和鸾清道肃羽仪，中官执鞚调御之。

君不见南山楸枥大十围，节目皴作蛟鼍皮。六月其下阴凄凄，风鬃雾鬣相纷披，还忆閒来摩痒时。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。